  Майя Бывальцева 16-тӥ пӧсьтолэзьлы Удмуртиын 1 миллион тонналэсь трос пудо сиён дасязы. Ужъёс кылем арын сярысь чырмытгес ке но мыно, ӟечлыкез сокем умой ӧвӧл. Али одӥг йырлы 13,2 центрен сиён люкамын, миым та дыре 19,3 центнер вал. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Туннэ нуналлы элькунын 89 сюрс 900 тонна пала кӧс турын (кулэяськонлэсь 57 процентэз), 580 сюрс 100 тонна сенаж (60 процентэз), 349 сюрс 500 тонна силос (30 процентэз). Турын 69 процент музъемъёс вылысь турнамын (кылем арын та дырлы – 66 процент). Интыосысь ивортонъёсты лыдэ басьтыса, 16 ёросъёсын пудо сиёнэн шугъяськонъёс кылдозы шуыса чаклало. Озьы, пӧсьтолэзь кутсконлы гурт возёсъёсын турынлы кулэяськон 77,8 процентэз гинэ ворсамын вал. Тужгес бадӟым шуг-секытъёссы Алнаш, Балезино, Сюмси ёросъёсын луыны быгатозы, отын турын 49 процентлы гинэ дасямын. Озьы ик сенаж но тырмыт люканы уз быгатэ шуыса кышкытлык кылдэ. Толэз потыны 898 сюрс тонна кулэ ке, возёсъёслэн 828 сюрс тонна дасяны луонлыксы вань. Красногорск но Балезино ёросъёсын кулэезлэсь ӝыныез гинэ люкамын. Умойгес югдур силос ласянь. 1-тӥ пӧсьтолэзьлы та жалем сиён чакламезлэсь 91 процентлы тырмытэмын. Осконъёс тужгес бер вуись пудо сиён будослы – кукурузалы – вань на. Кӧс куазь сэрен улосвылын шуэрес югдур ялон сярысь ужпум палэнтэмын ӧвӧл.  Тодэ вайытом, 2021-тӥ арын Удмуртиын ю-нянез утялтыны кык арнялы вазьгес потыны быгатозы.  Тегъёс: Ижкар Удмуртия гуртвозёс пудосиён  